**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2023. szeptember 28-i ülésére**

**Javaslat Szombathely Megyei Jogú Város Önkormányzata 2023. évi költségvetéséről szóló 4/2023. (II.28.) önkormányzati rendelet II. számú módosításának megalkotására**

 **I.**

A költségvetési rendelet II. számú módosítása tartalmazza a 2023. év V-VIII. havi időszakában bekövetkezett változásokat, úgymint a központi támogatásokból, a támogatásértékű működési és felhalmozási bevételekből származó többletbevételeket, a működéshez kapcsolódó többletbevételeket, polgármesteri rendelkezések alapján történt előirányzat átcsoportosításokat, az eddigi közgyűlési - bizottsági döntések végrehajtását, az intézmények által benyújtott saját hatáskörű előirányzat módosítási kérelmeket valamint a források biztosítását igénylő tételek módosítását. Az időközben felmerült többletigények fedezetét a kedvező kamatkörnyezet által elért kamatbevételek, valamint a vagyongazdálkodásból származó többletbevételek biztosítják. A fennmaradó összeget az energia árak növekedésére félrerakott tartalékban szerepeltetjük. A központi költségvetésből remélt, az energia árak növekedésére betervezett 300.000 eFt összegű támogatás helyett így jelenleg a saját erőből megtermelt 217.532 eFt összegű előirányzat segítheti az esetlegesen fellépő feszültségeket.

**II.**

A felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Korm. rendelet 18. §-a értelmében a helyi önkormányzatok évente csatlakozhatnak a Bursa Hungarica Felsőoktatási Önkormányzati Ösztöndíjrendszerhez (a továbbiakban: Ösztöndíjrendszer), melynek feltételeit a Kulturális és Innovációs Minisztérium (a továbbiakban: Minisztérium) határozza meg. Szombathely Megyei Jogú Város Önkormányzata (a továbbiakban: Önkormányzat) 2000. évtől kezdődően minden évben csatlakozott a pályázathoz. A 2024. évre vonatkozó pályázati kiírást a Minisztérium megjelentette, amelynek feltétele, hogy az Önkormányzat a csatlakozási szándékát 2023. szeptember 29. napjáig jelezze írásban a Minisztérium felé, és 2023. október 3. napjáig gondoskodjon a pályázat kiírásáról.

Az Ösztöndíjrendszer célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása. Az Ösztöndíjrendszer többszintű támogatási rendszer, amelynek pénzügyi fedezeteként három forrás szolgál: a települési önkormányzatok által nyújtott támogatás, a vármegyei önkormányzatok által nyújtott támogatás és a felsőoktatási intézményi támogatás.

Az Ösztöndíjrendszer ebben az évben is a szociális helyzetük miatt rászoruló egyetemi és főiskolai hallgatókat („A” típusú), valamint felsőoktatási intézménybe jelentkezni kívánó fiatalokat („B” típusú) célozza meg. Az „A” típusú pályázat esetén az ösztöndíj időtartama 10 hónap, azaz két félév, a „B” típusú pályázat esetében hat egymást követő félév.

Az ösztöndíj elbírálására kizárólag szociális rászorultság alapján, a pályázó tanulmányi eredményétől függetlenül kerülhet sor. A rászorultság kritériumait az alábbiak szerint javasolt meghatározni:

Szociálisan rászoruló az a pályázó, akinek a havi jövedelme, illetve a vele közös háztartásban élő személyek egy főre jutó jövedelme nem haladja meg a táblázatban foglalt – közös háztartásban élők száma alapján számított – összeget:

|  |  |  |
| --- | --- | --- |
| **Közös háztartásban élők száma** | **1-2 fő** | **3 fő -től** |
| **Jövedelemhatár Ft-ban** | 142.500, - Ft/fő | 85.500, -Ft/fő |

A kategóriánkénti százalékos jövedelemhatár 30 százalékkal magasabb, ha a pályázó:

a./ árva vagy félárva, vagy

b./ gyermekét egyedül neveli, vagy

c./ fogyatékossággal élő.

A fenti feltételeknek megfelelő, azonos jövedelmi helyzetben lévő pályázók közül előnyt élvez az a pályázó:

* akinek a családjában az eltartottak száma három vagy annál több, vagy
* aki valamilyen krónikus betegségben szenved, rokkant, vagy családjában folyamatos ellátást igénylő beteg vagy rokkant személy van, vagy
* akinek eltartója/szülője álláskereső vagy öregségi nyugdíjban részesül, vagy
* aki gyermeket nevel, vagy
* aki lakóhelyén kívüli intézményben tanul, és nem részesül kollégiumi ellátásban.

A 2023. évi 4.000 Ft/fő/hónap összegtől eltérően a 2024. évben 5.000 Ft/fő/hónap emelt összegű támogatással számol az Önkormányzat, amelyet a vármegyei önkormányzat kiegészíthet, míg a felsőoktatási intézmény az önkormányzati résznek megfelelő összeget (a 2023. évben maximum 5000 Ft/fő/hó volt) tesz hozzá az ösztöndíjhoz. 2023. évben az ösztöndíjrészre az Önkormányzat költségvetésében 2.000.000 Ft került elkülönítésre.

**III**.

A Pálos Károly Szociális Szolgáltató Központ és Gyermekjóléti Szolgálat (címe: 9700 Szombathely, Széll K. u. 4.) által fenntartott telephelyeken 2 fő 8 órás teljes munkaidőben foglalkoztatott és 1 fő 4 órás részmunkaidős munkavállaló látja el a karbantartással, állagmegóvással kapcsolatos feladatokat, valamint a beszerzési és szállítási tevékenységeket. Az intézmény vezetője jelezte, hogy a jelenlegi technikai létszámmal a napi feladatellátást nem lehetséges megfelelő szakmai színvonalon elvégezni. Kérte az 1 fő 4 órás részmunkaidős munkavállalói státusz 8 órás teljes munkaidős státusszá történő módosítását, amelyhez a 2023. év vonatkozásában fenntartói többlet támogatás nem szükséges.

Előzőek alapján javaslom, a Pálos Károly Szociális Szolgáltató Központ és Gyermekjóléti Szolgálat technikai létszámelőirányzatának 0,5 státusszal történő emelését 2023. október 1. napjától.

**IV.**

A Szombathely Megyei Jogú Város Önkormányzata által fenntartott óvodákban a 2022/2023. nevelési évben 260 fő volt különleges figyelmet igényelő gyermek, amelyből 114 fő sajátos nevelési igényű (a továbbiakban: SNI), 146 fő beilleszkedési, tanulási, magatartási nehézséggel küzdő (a továbbiakban: BTMN) gyermek.

A nemzeti köznevelésről szóló 2011. évi CXC. törvény 2. melléklete szerint az óvodákban 3 óvodai csoportonként kötelező 1 fő pedagógiai asszisztens foglalkoztatása. A törvényi minimum 29 fő pedagógiai asszisztenst jelent. Nehézséget okoz, ha a gyermekek között több olyan gyermek van, aki „egyszemélyes” felügyeletet igényel, mint ahány pedagógiai asszisztens rendelkezésre áll az intézményben. Ennek a helyzetnek a javítására a Közgyűlés 2020-tól 2022. szeptemberéig összesen 8 fő ún. városi pedagógiai asszisztens alkalmazásáról döntött. Az óvodapedagógus, óvodavezető, a gyermekkel foglalkozó gyógypedagógus, fejlesztőpedagógusok és a pszichológus szakvéleménye alapján az alábbi óvodákba került városi pedagógiai asszisztens:

2020. Donászy Óvoda, Hétszínvirág Óvoda, Mocorgó Óvoda

2021. Szivárvány Óvoda, Barátság Óvoda, Pipitér Óvoda

2022. Szűrcsapó Óvoda, Kőrösi Óvoda

A városi pedagógiai asszisztensek foglalkoztatása „utazó” rendszerben történik, évente felülvizsgálatra kerül, hogy az állandó felügyeletet igénylő gyermekek száma alapján mely óvodában indokolt a foglalkoztatásuk.

A pedagógiai asszisztensek feladatellátására felmérés készült az intézményekben. Az óvodavezetők „egyszemélyes” felügyeletet igénylő gyermekekkel kapcsolatos jelzése, és az óvodában feladatot ellátó gyógypedagógusok és pszichológusok véleménye alapján a 2023/2024. nevelési évre a már meglévő óvodákon túl további 4 óvodába került különleges bánásmódot igénylő - közöttük „egyszemélyes” felügyeletet igénylő - gyermek felvételre.

Javaslatuk szerint a meglévő 8 fő pedagógiai asszisztens - az előző évekhez hasonlóan - az alábbiak szerint kerülne foglalkoztatásra 2023. szeptemberétől: továbbra is maradna 1-1 fő a Barátság, a Donászy, a Hétszínvirág, a Kőrösi, a Mocorgó, a Szivárvány, a Szűrcsapó és a Pipitér Óvodákban.

Előzőeken túlmenően négy óvodában lenne még szükség plusz pedagógiai asszisztens foglalkoztatására: a Benczúr, a Gazdag Erzsi, a Mesevár és a Vadvirág Óvodában.

A Gazdag Erzsi Óvodában már 2023. július 22-től szükségessé vált a városi pedagógiai asszisztens alkalmazása.

Problémaként merült fel, hogy a Vadvirág Óvodában 1 fő látja el a mosónő-takarítói, karbantartói, udvari munkási feladatokat. Az óvoda felújítás során kialakított helyiségei is többlet feladatokat adnak az üzemeltetési foglalkoztatottnak. Az előzőek alapján szükséges az egy fő üzemeltetési álláshely 0,5 fővel való megemelése.

A szükséges státuszok 2023. évi bérigénye az alábbiakban foglalható össze:

|  |  |
| --- | --- |
| Álláshely bővítés | (bér + járulék) |
| Gazdag Erzsi Óvoda 1 fő pedagógiai asszisztens (2023.07.22-től) | 1.579.000 Ft |
| Benczúr Gyula Utcai Óvoda 1 fő pedagógiai asszisztens alkalmazása (2023.10.01-től) | 737.000 Ft |
| Mesevár Óvoda 1 fő pedagógiai asszisztens alkalmazása (2023.10.01-től) | 737.000 Ft |
| Vadvirág Óvoda 1 fő pedagógiai asszisztens + 0,5 fő üzemeltetési munkás  | 1.105.000 Ft |

A 2023. évi bérköltségek az óvodák 2023. évi pótelőirányzata terhére biztosíthatóak.

A foglalkoztatás költségeire 2024. évtől a forrást biztosítani szükséges.

A létszámbővítéssel megnyugtató módon lehetne biztosítani az előterjesztésben jelzett „egyszemélyes” felügyeletet igénylő gyermek nevelését, ellátását, megkaphatnák a gyerekek azt a kiemelt figyelmet, ami a fejlődésükhöz feltétlenül szükséges.

A pedagógiai asszisztensek foglalkoztatása „utazó” rendszerben történne, és évente felülvizsgálatra kerülne, hogy az állandó felügyeletet igénylő gyermekek száma alapján mely óvodában indokolt a foglalkoztatásuk.

**V.**

Az önkormányzati tulajdonú bérlakások felújítása, karbantartása vonatkozásában a SZOVA Nonprofit Zrt. 2023. évi üzleti tervének elfogadásakor arról született döntés, hogy 2023. évben 50 millió Ft értékben történjen meg a program kibővítése, amelyhez a Közgyűlés az önkormányzat 2023. évi költségvetéséből 50 millió Ft összegű előleget biztosított. A SZOVA Nonprofit Zrt. 2023. szeptember 19-én kelt levelében ezen felül további 70 millió Ft összegű előleg biztosítását kéri a Szociális és Lakás Iroda által meghatározott munkák fedezetére. Az összesen 120 millió Ft előleg önkormányzati ingatlanokkal kapcsolatos 2023. évi veszteség elszámolása során kerül beszámításra 2024. májusában.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelet módosításának tervezete esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendeletmódosítás megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendeletmódosítás megalkotása a szabályozási cél eléréséhez feltétlenül szükséges.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni, és a határozati javaslatokat elfogadni szíveskedjék.

**Szombathely, 2023. szeptember „ ”**

 **/: Dr. Nemény András :/**

**I.**

**HATÁROZATI JAVASLAT**

**…/2023. (IX. 28.) Kgy. számú határozat**

1. Szombathely Megyei Jogú Város Közgyűlése egyetért azzal, hogy az Önkormányzat 2024. évben is csatlakozzon a hátrányos helyzetű felsőoktatási hallgatók, illetőleg felsőoktatási tanulmányokat kezdeni kívánó fiatalok támogatására létrehozott Ösztöndíjrendszerhez.
2. A Közgyűlés felhatalmazza a polgármestert a csatlakozásról szóló nyilatkozat aláírására.
3. A Közgyűlés egyetért azzal, hogy a kiírásra kerülő pályázatban a jövedelemhatár:
* 1-2 fős háztartás esetén 142.500, - Ft/fő,
* 3 vagy több fős háztartás 85.500, -Ft/fő

összegben kerüljön meghatározásra azzal, hogy a kategóriánkénti jövedelemhatár 30 százalékkal magasabb, ha a pályázó árva vagy félárva, vagy gyermekét egyedül neveli, vagy fogyatékossággal élő.

 A fenti feltételeknek megfelelő, azonos jövedelmi helyzetben lévő pályázók közül előnyt élvez az a pályázó:

* akinek a családjában az eltartottak száma három vagy annál több, vagy
* aki valamilyen krónikus betegségben szenved, rokkant, vagy családjában folyamatos ellátást igénylő beteg vagy rokkant személy van, vagy
* akinek eltartója/szülője álláskereső vagy öregségi nyugdíjban részesül, vagy
* aki gyermeket nevel, vagy
* aki lakóhelyén kívüli intézményben tanul, és nem részesül kollégiumi ellátásban.
1. A Közgyűlés felkéri a polgármestert, hogy gondoskodjon a pályázatnak az elfogadott feltételekkel történő kiírásáról és annak helyben szokásos módon történő megjelentetéséről.
2. A Közgyűlés felkéri a polgármestert és a jegyzőt, hogy a pályázaton való részvételhez szükséges pályázati önrészt, az 5.000 Ft/fő/hónap összeget, mindösszesen 2.000.000,- Ft-ot az önkormányzat 2024. évi költségvetésében szerepeltessék.

**Felelősök:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

 /A végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor a Közgazdasági és Adó Osztály vezetője/

**Határidő:** 2023. szeptember 29. /1. 2. és 3. pont vonatkozásában/

 2023. október 3. /4. pont vonatkozásában/

 2024. évi költségvetés elfogadása /5. pont vonatkozásában/

**II.**

**HATÁROZATI JAVASLAT**

**…../2023. (IX. 28.) Kgy. számú határozat**

Szombathely Megyei Jogú Város Közgyűlése jóváhagyja a Pálos Károly Szociális Szolgáltató Központ és Gyermekjóléti Szolgálat technikai létszámelőirányzatának 0,5 státusszal történő emelését 2023. október 1. napjától.

Felelősök: Dr. Nemény András polgármester

 Dr. László Győző alpolgármester,

 /az előkészítésért:

Vinczéné Dr. Menyhárt Mária, az Egészségügyi és Közszolgálati Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat vezetője

Stéger Gábor, a Közgazdasági és Adó Osztály vezetője/

Határidő: azonnal

**III.**

**HATÁROZATI JAVASLAT**

**……../2023. (IX.28.) Kgy. számú határozat**

1. Szombathely Megyei Jogú Város Közgyűlése egyetért azzal, hogy
* a Szombathelyi Gazdag Erzsi Óvodában

2023.július 22. napjától határozatlan idejű foglalkoztatással,

* a Szombathelyi Benczúr Gyula Utcai Óvodában,
* a Szombathelyi Mesevár Óvodában valamint
* a Szombathelyi Vadvirág Óvodában

2023. október 1. napjától határozatlan idejű foglalkoztatással 1- 1 fő városi pedagógiai asszisztens kerüljön alkalmazásra.

1. A Közgyűlés egyetért azzal, hogy 2023. október 1. napjától határozatlan idejű foglalkoztatással a Szombathelyi Vadvirág Óvoda üzemeltetési létszáma 1 főről 1,5 főre emelkedjen.
2. A Közgyűlés egyetért azzal, hogy a létszámbővítés 2023. évi bérfedezetének biztosítása az óvodák 2023. évi pótelőirányzata terhére történjen.
3. A Közgyűlés elhatározza, hogy a városi pedagógiai asszisztensek és az üzemeltetési munkás foglalkoztatásához 2024. évtől a szükséges forrást biztosítja.
4. A Közgyűlés felkéri az 1. pontban foglalt óvodák vezetőit, hogy a szükséges munkáltatói intézkedéseket tegyék meg.

**Felelős:** Dr.Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 óvodavezetők/

**Határidő:** azonnal /az 1. 2. és 3. pontok vonatkozásában/

mindenkori költségvetési rendelet /a 4. pont vonatkozásában/

2023. október 1. /az 5. pont vonatkozásában/

**IV.**

**Határozati javaslat**

**........../2023. (IX.28.) Kgy. sz. határozat**

A Közgyűlés úgy határoz, hogy az önkormányzati bérlakások felújítására, karbantartására vonatkozó, a 93/2023. (III.30.) Kgy. sz. határozat 7) pontjában jóváhagyott program megvalósításához további 70 millió forint összegű előleg kerüljön a SZOVA Nonprofit Zrt. részére biztosításra. Az előleg az önkormányzati ingatlanokkal kapcsolatos 2023. évi veszteség elszámolása során kerül beszámításra 2024. májusában.

**Felelős:**               Dr. Nemény András polgármester

                Dr. Horváth Attila alpolgármester

                Horváth Soma alpolgármester

                               Dr. Károlyi Ákos jegyző

                               (A végrehajtásért:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Kovács Cecília, a társaság vezérigazgatója)

**Határidő:**            azonnal